钦定古今图书集成/明伦汇编/氏族典/第079卷 > 吴璘
## 钦定古今图书集成/明伦汇编/氏族典/第079卷 > 吴璘

按《宋史吴璘传》：“璘字唐卿，玠弟也。少好骑射，从玠攻
战，积功至阁门宣赞舍人。绍兴元年，箭筈关之战，璘
功居多，超迁统制和尚原军马。及兀术大入，玠兄弟
以死守之。张浚承制，以璘为泾原路马步军副都总
管，升康州团练使。三年，迁荥州防御使，知秦州，节制
阶文。璘弃原别营仙人关，以防金人。四年，兀术、撒离”
喝以大兵十万至关下，璘血战连日，金兵大败。迁定
国军承宣使、熙河兰廓路经略安抚使、知熙州。六年，
置行营两护军，璘为左护军统制。九年，升都统制，寻
除秦凤路经略安抚使、知秦州。玠卒，授璘神龙卫四
厢都指挥使。十年，金人败盟，诏璘节制陕西诸路军
马。撒离喝渡河入长安，趋凤翔，璘力战破之，授镇西
军节度使，升侍卫步军都虞候。十二年，入觐，拜检校
少师、阶成岷凤四州经略使。十四年，朝议析利州路
为东、西路，以璘为西路安抚使。十七年，徙奉国军节
度使，改行营右护军为御前诸军都统制。二十一年，
以守边安静，拜少保。二十六年，领兴州驻札御前诸
军都统制职事，改判兴州。三十一年，金主亮叛盟，拜
四川宣抚使兼陕西、河东招讨使。孝宗受禅，命兼陜
西、河东路宣抚、招讨使，拜少傅。乾道元年，诣阙，拜太
傅，封新安郡王。三年，卒，赠太师，追封信王。